Dodetal styg verder, weke ná ontploffing(Foto: IHSAAN HAFFEJEE/ANADOLU AGENCY/Anadolu Agency via AFP) Nóg ’n slagoffer van die noodlottige ontploffing in Boksburg op Oukersdag, het intussen aan sy of haar wonde beswyk. Die dodetal staan nou byna ’n maand na die voorval op 41. Die polisie het ook sedertdien sy ondersoek na die ontploffing afgehandel en is gereed om die hof weer te nader, het die Gautengse premier, Panyaza Lesufi, Woensdagoggend gesê. Sadly the death toll in the #BoksburgExplosion now stands at 41. We extend our sincerest condolences to the family and relatives of the deceased. The police, I am briefed, are ready to take the matter back to court pic.twitter.com/we9eTBSXyk — Panyaza Lesufi (@Lesufi) January 18, 2023 Die bestuurder van die tenkwa wat die oggend van 24 Desember verlede jaar onder ŉ brug in Boksburg vasgesteek en eindelik ontplof het, is aanvanklik in hegtenis geneem, maar later weer vrygelaat sonder om in ’n hof te verskyn. Die 32-jarige bestuurder is deur die polisie ondervra voordat hy op waarskuwing vrygelaat is hangende verdere ondersoeke. “Sodra die ondersoeke afgehandel is, sal die saakdossier na die hof gestuur word vir ŉ beslissing,” het brig. Brenda Muridili, polisiewoordvoerder, in daardie stadium gesê. Muridili kon nie Woensdagoggend bereik word om kommentaar te lewer oor die polisie se afhandeling van hul ondersoek nie. Rosetta Brits het vier kinders tydens die ontploffing verloor. (Foto: Boksburg Community Group, Facebook) Jacaranda FM se Good Morning Angels-span het intussen vandeesweek R200 000 aan die naasbestaandes van slagoffers geskenk. Dit sluit in R50 000 vir Rosetta Brits wat vier van haar kinders, Jamel (16), Gerrie (10), Sebastian (14), en Adrian (12), aan die dood afgestaan het. Die Mashaba-familie sal ook R50 000 ontvang ná die dood van Ndumiso, Neo en Nthabiseng Mashaba. Ndumiso en Neo het ’n driejarige kind en ŉ ses maande oue baba agtergelaat. Ndumiso, Nthabiseng se suster, laat ’n 8-jarige seun agter. Hul ouers, met wie hulle ’n huis gedeel het, moet nou sonder hul broodwinners oorleef. Die oorblywende R100 000 sal aan die SA Hope-stigting geskenk word om talle ander gesinne by te staan wat geliefdes tydens die ontploffing verloor het, aldus Good Morning Angels. Maroela Media het vroeër berig die bestuurder van die gastenkwa se werkgewer, Innovative Staffing Solutions (ISS), het ná die ontploffing ’n interne ondersoek van stapel gestuur en vasgestel dat die bestuurder nie nalatig opgetree het nie en alles in sy vermoë gedoen het om omstanders bewus te maak van die gevaar van die situasie.